સાવ સહજ સ્થિતિમાં અને કોઈ પડકાર વગર બેપરવા રહેતા પલટણના આદમીઓ પણ સવારના સમયે હજુ વેરવિખેર હતા. સુબેદારની હાંક પછી માહોલ જરાક ગરમાયો. હો-હા વધી એટલે ઉપરના મજલે સૂતેલો આર્થર પણ જાગ્યો. આજે નવી છોકરી ભોગવવા મળવાની હતી તેનાં ખ્વાબમાં ઘેરાયેલી આંખે ગુસ્સૈલ ચહેરે તે ઝરૂખામાં આવ્યો. આર્થરને જોઈને સુબેદારના ય ટાંટિયા થરકવા માંડ્યા અને ભયને ચહેરા પરની ઉગ્રતામાં વાળીને તે વધુ જોરથી હુકમો છોડવા માંડ્યો.